Document ID: 31992R3124

ΚΑΝΟΝΙΣΜΟΣ (ΕΟΚ) αριθ. 3124/92 ΤΟΥ ΣΥΜΒΟΥΛΙΟΥ της 26ης Οκτωβρίου 1992 για την τροποποίηση του κανονισμού (ΕΟΚ) αριθ. 1696/71 περί κοινής οργανώσεως της αγοράς στον τομέα του λυκίσκου
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι το άρθρο 1 παράγραφος 3 του κανονισμού (ΕΟΚ) αριθ. 1696/71 (3) ορίζει τα προϊόντα που υπάγονται στην οργάνωση αγοράς στον τομέα του λυκίσκου- ότι το άρθρο 2 του κανονισμού αυτού προσδιορίζει τους όρους με τους οποίους είναι δυνατόν να πιστοποιούνται ο λυκίσκος και τα προϊόντα λυκίσκου-
ότι μετά τη δημιουργία της κοινής οργάνωσης αγοράς στον τομέα του λυκίσκου, το εμπόριο των προϊόντων λυκίσκου αποκτά όλο και μεγαλύτερη σπουδαιότητα- ότι είναι αναγκαίο να καθοριστούν σαφέστερα οι όροι "σκόνη λυκίσκου με υψηλή περιεκτικότητα σε λουπουλίνη" και "εκχυλίσματα λυκίσκων" καθώς και τα χαρακτηριστικά των προϊόντων λυκίσκου που είναι δυνατόν να τεθούν σε ελεύθερη κυκλοφορία-
ότι το άρθρο 7 του κανονισμού (ΕΟΚ) αριθ. 1696/71 προβλέπει τους όρους που πρέπει να πληρούν οι ομάδες παραγωγών προκειμένου να αναγνωριστούν- ότι είναι γνωστό ότι αρκετές αναγνωρισμένες ομάδες παραγωγών στην Κοινότητα αντιμετωπίζουν μεγάλες δυσκολίες για τη διάθεση στην αγορά της παραγωγής των μελών τους-
ότι θα πρέπει να προβλεφθούν κίνητρα που θα ενθαρρύνουν τις ομάδες παραγωγών να θέτουν από κοινού σε εμπορία την παραγωγή των μελών τους προκειμένου να βελτιωθεί η θέση των παραγωγών στην αγορά- ότι, για το σκοπό αυτό, είναι δυνατόν να μειωθεί το ποσόν της ενίσχυσης στις ομάδες παραγωγών των οποίων η πρακτική είναι να μη θέτουν από κοινού σε εμπορία το σύνολο της παραγωγής των μελών τους,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1696/71 τροποποιείται ως εξής:
1. Στο άρθρο 1 παράγραφος 3, το στοιχείο γ) αντικαθίσταται από το ακόλουθο κείμενο:
"γ) "σκόνη λυκίσκου με υψηλή περιεκτικότητα σε λουπουλίνη": το προϊόν που λαμβάνεται από το άλεσμα του λυκίσκου μετά τη μηχανική απομάκρυνση ενός μέρους των φύλλων, των μίσχων, των βρακτείων και των σπονδύλων-".
2. Στο άρθρο 1 παράγραφος 3, το στοιχείο δ) αντικαθίσταται από το ακόλουθο κείμενο:
"δ) "εκχύλισμα λυκίσκου": το συμπυκνωμένο προϊόν που λαμβάνεται από την επενέργεια διαλυτικού στο λυκίσκο ή τη σκόνη λυκίσκου-".
3. Στο άρθρο 2 παράγραφος 2, προστίθεται η ακόλουθη πρόταση:
"Στην περίπτωση των προϊόντων που αναφέρονται στο άρθρο 1 παράγραφος 3 στοιχεία β) έως ε), το πιστοποιητικό είναι δυνατόν να εκδίδεται μόνον εφόσον η περιεκτικότητα των προϊόντων αυτών σε α-οξέα δεν είναι κατώτερη από την αντίστοιχη περιεκτικότητα του λυκίσκου από τον οποίο προέρχονται."
4. Στο άρθρο 7 παράγραφος 3 στοιχείο β), το τελευταίο εδάφιο αντικαθίσταται από το ακόλουθο κείμενο:
"Κατά την περίοδο έως και 31 Δεκεμβρίου 1996, τα μέρη αναγνωρισμένης ομάδας μπορούν, εάν τους το επιτρέπει αυτή η ομάδα, να διαθέτουν οι ίδιοι στην αγορά το σύνολο ή μέρος της παραγωγής τους, σύμφωνα με τους κανόνες που ορίζει και επιβλέπει η ομάδα. Πάντως οι εν λόγω ομάδες παραγωγών εργάζονται για την επίτευξη του στόχου ότι μέχρι την 1η Ιανουαρίου 1997 θα διαθέτουν στην αγορά ολόκληρη την παραγωγή των μελών τους."
5. Στο άρθρο 12 παράγραφος 5, προστίθεται το ακόλουθο στοιχείο:
"γ) Σε περίπτωση που η ενίσχυση χορηγείται σε αναγνωρισμένη ομάδα παραγωγών σύμφωνα με την παράγραφο 3 και η οργάνωση αυτή δεν διαθέτει στην αγορά όλη την παραγωγή των μελών της, το ποσό της ενίσχυσης μειώνεται κατά 4 % για τη συγκομιδή του 1992, 8 % για τη συγκομιδή του 1993, 12 % για τη συγκομιδή του 1994, 15 % για τη συγκομιδή του 1995 και 15 % για τη συγκομιδή του 1996. Από το 1991 και μετά, από την ενίσχυση που χορηγείται σε μια τέτοια ομάδα, τουλάχιστον το 15 % πρέπει να χρησιμοποιείται από την ομάδα για τα μέτρα που προβλέπονται στο άρθρο 1 παράγραφος 1 στοιχείο β) εδάφιο γγ) του κανονισμού (ΕΟΚ) αριθ. 1351/72 της Επιτροπής της 28ης Ιουνίου 1972 για την αναγνώριση των ομάδων παραγωγών λυκίσκου (*).
Ωστόσο, εάν η ομάδα παραγωγών διαθέτει στην αγορά τη μισή τουλάχιστον παραγωγή των μελών της από μια συγκεκριμένη συγκομιδή, τα προϊόντα τα οποία πωλούνται μέχρι και την 1η Νοεμβρίου 1992 δεν λαμβάνονται υπόψη προκειμένου να καθορισθεί εάν η ομάδα επώλησε το σύνολο της παραγωγής των μελών της.
Η Επιτροπή παρακολουθεί τις δραστηριότητες αυτών των ομάδων και, στα πλαίσια της έκθεσής της προς το Συμβούλιο για τη συγκομιδή 1994, θα αναφερθεί στην σημειωθείσα πρόοδο όσον αφορά την πλήρη διάθεση στην αγορά.
(*) ΕΕ αριθ. L 148 της 30. 6. 1972, σ. 13. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 3858/87 (ΕΕ αριθ. L 363 της 23. 12. 1987, σ. 27)."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 26 Οκτωβρίου 1992.

Labels: 17
19
6